Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets forordning (EF) om ændring af forordning (EØF) nr. 2913/92 om indførelse af en EF-toldkodeks (forsendelse)« (98/C 73/05)

Rådet for Den Europæiske Union besluttede den 4. december 1997 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Helmut Giesecke til ordfører. Sektionen vedtog sin udtalelse den 3. december 1997.

Det Økonomiske og Sociale Udvalg vedtog på sin 350. plenarforsamling af 10. og 11. december 1997, mødet den 10. december 1997, med 106 stemmer for, 2 imod og 2 hverken for eller imod, følgende udtalelse.

1. Indledning

1.1. Den EF-toldkodeks, som trådte i kraft den 1. januar 1994, fastsætter rammevilkårene for Fællesskabets toldlovgivning. Udgangskravene har imidlertid ændret sig væsentligt siden ikrafttrædelsen, således at ændringer har vist sig nødvendige.

1.2. Både af hensyn til erhvervslivets aktører og toldmyndighederne bør bestemmelserne gøres enklere og mere klare.

2. Kommissionens forslag

2.1. Det foreliggende forslag fra Kommissionen om ændring af forordning (EØF) nr. 2913/92 om indførelse af en EF-toldkodeks indeholder justeringer af forsendelsesproceduren, som i første række er en følge af handlingsplanen for forsendelse i Europa ().

2.2. Formålet med proceduren for ekstern forsendelse er først og fremmest at lette samhandelen med ikke-fællesskabsvarer inden for toldområdet. Den bør kun undtagelsesvis anvendes til fællesskabsvarer. Artikel 91, stk. 1, litra b), tilpasses disse krav.

2.3. Med ændringen af artikel 92 fastlægges præcise procedureretlige regler for, hvornår forsendelsesproceduren anses for afsluttet.

2.4. Med hensyn til sikkerhedsstillelse skal forsendelse ad søvejen helt sidestilles med forsendelse ad landevej. Med ændringen af artikel 94, stk. 2, gives der ikke længere som hovedregel fritagelse for sikkerhedsstillelse.

2.5. Med ændringen af artikel 95 overføres kriterierne for fritagelse for sikkerhedsstillelse til toldkodeksens gennemførelsesforordning.

2.6. Artikel 96, stk. 2, ophæves, da det allerede andetsteds (artikel 203) er fastsat, at toldskylden opstår, når varen ikke længere er underkastet toldkontrol.

2.7. Da der ikke længere er plads til nationale forsendelsesordninger, tilsikrer ophævelsen af artikel 97, stk. 2, større gennemsigtighed og en mere ensartet anvendelse fra medlemsstaternes side.

2.8. Ændringen af artikel 192 tager højde for de særlige krav til sikkerhedsstillelse i international forsendelse.

2.9. Med ændringen af artikel 215 bliver det muligt at fastsætte præcist, hvem der har kompetence til at bogføre en opstået toldskyld.

3. Generelle bemærkninger

3.1. Formålet med Kommissionens forslag er at fjerne en række lakuner i den nuværende toldkodeks, som er kommet for en dag under den seneste tids efterprøvning af forsendelsesprocedurens effektivitet.

3.2. Den foreslåede omplacering af procedureforskrifter fra Rådets (toldkodeks) til Kommissionens retlige kompetence (gennemførelsesforordning til toldkodeksen) frembyder såvel fordele som farer.

3.3. Det kan være en fordel, at bestemmelserne kan tilpasses hurtigere og mere fleksibelt efter erhvervslivets og toldmyndighedernes behov.

3.4. Omvendt kan hyppigere ændringer - kontrasteret med toldkodeksens nuværende stabilitet - betragtes som en ulempe.

3.5. ØSU kan bifalde denne omplacering af procedureforskrifter til Kommissionen, hvis afgørelserne i hvert enkelt tilfælde træffes på et sagligt korrekt grundlag efter udvalgsproceduren, dvs. efter høring af erhvervslivets aktører og toldmyndighederne.

4. Særlige bemærkninger

4.1. Ændringen af artikel 91, stk. 1

4.1.1. Dette medfører formentlig ingen ændringer i praksis. Anvendelsesområdet må imidlertid præciseres konkret i gennemførelsesforordningen til toldkodeksen.

4.1.2. Især for markedsordningsvarer spiller det en rolle, om der er tale om ikke-fællesskabsvarer, og dette kan kun påvises ved hjælp af forsendelsesproceduren. Det er ikke tilstrækkeligt med de kontroldokumenter (T5), som er fastsat i markedsordningslovgivningen.

4.2. Ændringen af artikel 92

4.2.1. Den foreslåede omformulering retter op på en lakune i den nuværende definition og bifaldes derfor.

4.3. Ændringen af artikel 94

4.3.1. Det er 2 1/2 års arbejde i en Task Force, der har overbevist Kommissionen om nødvendigheden af at ændre forsendelsesproceduren for søtransportens vedkommende. Ændringen består i, at der nu også skal stilles sikkerhed ved forsendelse ad søvejen. I den forbindelse skal der skelnes mellem linjeskibsfart (skibe i fast rutefart udelukkende mellem havne i Fællesskabets toldområde) og ikke-linjeskibsfart.

4.3.2. For skibe i fast rutefart - der næsten kan sidestilles med en forlænget bro - gås der lige som ved godstransport ad landevej ud fra, at de transporterede varer er fællesskabsvarer. Da forsendelsesprocedurer kun er påkrævede for ikke-fællesskabsvarer, medfører den foreslåede ændring af artikel 94 efter ØSU's mening ingen ulemper for den interne EU-samhandel.

4.3.3. For ikke-linjeskibsfartens vedkommende antages det - som hidtil - at der er tale om ikke-fællesskabsvarer (tredjelandestatus).

4.4. Ændringen af artikel 95

4.4.1. Ændringsforslaget til artikel 95 er i tråd med pkt. 4.6.2 i ØSU's udtalelse om Kommissionens meddelelse om handlingsplanen for forsendelse i Europa () og bifaldes principielt. Kriterierne for graduering af sikkerhedsstillelsen må præciseres nøje i gennemførelsesforordningen til toldkodeksen.

4.5. Ændringen af artikel 96

4.5.1. Ophævelsen af artikel 96, stk. 2, har ingen retlige konsekvenser, fordi det allerede i toldkodeksens artikel 203 er fastsat, at toldskylden opstår, når varen ikke længere er underkastet officiel kontrol. Ubetydelige overskridelser af tidsfristerne bør som hidtil behandles lempeligt. Ændringen hilses velkommen.

4.6. Ændringen af artikel 97

4.6.1. Ophævelsen af artikel 97, stk. 2, giver ikke anledning til betænkeligheder, da der ikke længere kan fastlægges nationale forsendelsesordninger. Den fleksibilitet, som også er nødvendig for medlemsstaterne, garanteres af kodeksen (artikel 91).

4.7. Ændringen af artikel 192

4.7.1. ØSU bifalder ændringsforslaget.

4.8. Ændringen af artikel 215

4.8.1. Da moms- og punktafgiftssatserne er forskellige fra medlemsstat til medlemsstat, forekommer omformuleringen hensigtsmæssig.

Bruxelles, den 10. december 1997.

Tom JENKINS

Formand for Det Økonomiske og Sociale Udvalg

() KOM(97) 188 endelig udg.

() EFT C 355 af 21.11.1997.